પાલિકાના રાંદેર ઝોનનું કહેવું હતું કે, અડાજણ વિસ્તારને સ્પર્શતી ટીપી સ્કીમ નં-13માં પાલનપુર પાટિયા વિસ્તારમાં પંકજનગર સોસાયટીની બાજુમાં ફાયનલ પ્લોટ નં-238 પાલિકાના સ્ટાફ ક્વાર્ટર્સ માટે રિઝર્વ્ડ છે. સોસાયટીના સભ્યોએ જ આ પ્લોટની ઉપર સિમેન્ટના બ્લોકની મદદથી કંપાઉન્ડ વોલ બનાવવા માટેની તજવીજ શરૂ કરી હતી. રાંદેરઝોનના સ્ટાફને આ હરકત ખબર પડતાં બુધવારે કમ્પાઉન્ડ વોલનું ડિમોલિશન કરવા માટેની તજવીજ શરૂ કરી હતી. જોકે, ડિમોલીશન શરૂ કરાતા સોસાયટીના લોકોએ હંગામો મચાવ્યો હતો. જોકે, સિક્યુરિટી સ્ટાફની મદદથી મામલો થાળે પાડ્યો હતો. છ ફૂટ ઉંચી અને 375 મીટર લાંબી કંપાઉન્ડ વોલ દૂર કરીને 15હજાર ચોરસફૂટ વિસ્તારનો પ્લોટ ખુલ્લો કરાવ્યો હતો.